Neviss
Koordinātas: 56°47′52″N 5°0′10″W﻿ / ﻿56.79778°N 5.00278°W﻿ / 56.79778; -5.00278 Neviss (angļu: Ben Nevis) vai Ņīvešs (skotu gēlu: Beinn Nibheis) ir kalns Skotijas rietumos, Lielbritānijas salas un Apvienotās Karalistes augstākā virsotne. Izvietojies Grempjanu kalnu rietumdaļā Skotijas augstienē uz dienvidiem no Kaledonijas kanāla. Kalna virsotni, kas ir sena vulkāna iebrucis krāteris, gadā apmeklē ap 100 000 tūristu. Kalna nosaukums cēlies no skotu gēlu valodas un nozīmē vai nu ‘Ļaunais, indīgais kalns’, vai arī ‘Kalns ar galvu mākoņos’. Pirmo zināmo uzkāpšanu kalnā veicis Edinburgas botāniķis Džeimss Robertsons 1771. gada 17. augustā. No 1883. līdz 1904. gadam kalna virsotnē darbojās meteoroloģiskā observatorija.